De seneste to måneder har salget af elbiler overhalet salget af de ellers populære plugin-hybridbiler.

Der er travlt hos Uggerhøj i Frederikshavn. - Vi kan slet ikke følge med, siger Michael Henriksen, der er direktør i Uggerhøj i Frederikshavn. Flere og flere danskere vælger et grønnere alternativ til benzin- og dieselbilen. Før jul var det plugin-hybridbilen, der solgte mest, men de seneste to måneder er salget af hybridbilen blevet overhalet af elbilen. Det skyldes ikke mindst, at der i januar 2022 kom nye afgifter på plugin-hybridbiler. Leveringstid på op til 10 måneder Men selvom der sælges flere og flere elbiler, betyder det ikke, at kunderne kan få glæde af deres nye bil lige rundt om hjørnet. For populariteten kan ikke følge med forsyningskrisen. - Vi har pt. en leveringstid på mellem otte og ti måneder på en elbil, siger Michael Henriksen. Han mener derfor ikke, at det er kunder, der mangler. - De kommer af sig selv, for de vil gerne det grønne, siger han og forklarer, at forsyningskrisen generelt har skabt mangel på alle biltyper. - Forventningen er, at salget af elbiler vil stige meget, så vi siger til fabrikkerne, at de bare skal komme med alle de biler, de kan, siger Michael Henriksen. Salget vil stige Selvom Michael Henriksen kan mærke en stigende interesse for de grønne biler, er det stadig kun 17 procent af nye solgte biler, der er elbiler. Han tror dog, at det tal vil stige til omkring 50 procent i løbet af de kommende år. - Hvis flere skal købe en elbil, så skal vi beholde det afgiftsniveau, der er nu, siger han og fortæller, at flere elbiler på vejene vil kunne mærkes. - På den lange bane vil den store efterspørgsel af elbiler muligvis påvirke vores indtjening på værkstedet, da en elbil kræver mindre vedligeholdelse end de traditionelle biler, siger Michael Henriksen.